Wakyumwa, Matukũ 20, Mwei wa 5
Twĩ thayũ, na nĩtũũthi, na twĩ na mwĩkalĩle witũ nthĩnĩ [wa Ngai].—Meko 17:28.
Nĩ maũndũ maingĩ Yeova ũtwĩkĩte ala maĩle kũtuma tũmũtũngĩa mũvea! Mbee, nĩwe ũtũnengete thayũ ũũ twĩ naw’o, na kethĩwa ti vake tũyĩthĩwa vo, o na tũyĩthĩwa tũithi. Nũtũnengete mũthĩnzĩo wa vata vyũ, naw’o nĩ yĩla ĩvuku yake, Mbivilia. O tondũ ala Aklĩsto ma Thesalonika moosie ndeto ya Ngai na mamĩtĩkĩla, o naitũ nĩtũtanaa kwĩtĩkĩla Mbivilia ta ũtũmane Ngai ũtũandĩkĩe. (1 Ath. 2:13) Kwa ũtethyo wa Ndeto ya Ngai, Mbivilia, nĩtũkwatĩte mwanya wa kũmũthengeea Yeova, nake nĩwosete ĩtambya ya kũtũthengeea. (Yak. 4:8) Nĩ ndaĩa nene mũno kwona Asa witũ atwĩtĩkĩlĩtye twĩthĩwe ũseũvyonĩ wake. Asu nĩ moathimo matumaa tũtana ta kĩ! Ũtanu ta ũsu nĩw’o mũandĩki ũmwe wa Savuli waĩ naw’o ĩla wainie Savuli ĩno: “Mũtũngĩei Yeova mũvea; nũndũ nĩ mũseo; nũndũ ũseo wake wĩ wendo nĩwĩkalaa tene na tene.” (Sav. 136:1) Kĩsyokeo kĩĩ, “ũseo wake wĩ wendo nĩwĩkalaa tene na tene,” kyonekaa mavinda 26 nthĩnĩ wa Savuli ĩsu ya 136. Twekala tũlũmanĩtye na Yeova na ũseũvyo wake, ndeto isu iseũvĩte ũu ikeanĩa ngalĩkonĩ ĩ yitũ nĩkwĩthĩwa tũkekala tene na tene! w16.11 3:18, 19
Wakwambĩlĩlya, Matukũ 21, Mwei wa 5
Nũndũ wa mũndũ ũmwe naĩ yalikile kũũ nthĩ, na kĩkw’ũ kwondũ wa naĩ; na kwa ũu kĩkw’ũ kyavikĩa andũ onthe, nĩkwĩthĩwa onthe nĩmeekie naĩ.—Alo. 5:12.
Mũsoa ũsu ũtũngĩlĩĩlwe mũno ĩvukunĩ Mbivilia Yo Ĩmanyĩasya Ata? Kwa ngelekany’o, nĩ laisi ũkethĩa nĩtũsomaa ĩandĩko ya Alomi 5:12 ĩla tũkwĩmanyĩsya na syana sitũ kana andũ angĩ kĩlungu kya 3, 5 na kya 6. Mavindanĩ ta asu no kwĩthĩwa tũtũmĩaa mũsoa ũsu kũtetheesya amanyĩw’a maitũ maelewe nĩkĩ Ngai woombie nthĩ, nĩkĩ twĩ na vata wa wovosyo, na kwĩthĩawa ata ĩla mũndũ wakw’a. Ĩndĩ nĩ mavinda meana ũsũanĩaa ũndũ ĩandĩko yĩu ya Alomi 5:12 yaĩle kũũtetheesya we mwene wĩthĩwe na ngwatanĩo nzeo na Yeova, wĩthĩwe na meko ala mamwendeeasya, na ũyĩthĩwa na wĩkwatyo mũlũmu wa maũndũ ala ũtwathĩte? Kĩla ũmwe witũ aĩle kwĩkalaa esĩ kana twĩ ene naĩ. Kĩla mũthenya nĩtũvĩtasya. Ĩndĩ nĩtwĩsĩ nesa kana Ngai nũlilikanaa kana twĩ kĩtoo, na we ethĩawa eyũmbanĩtye kũtwĩw’ĩa ĩnee. (Sav. 103:13, 14) Nĩkyo kĩtumi nthĩnĩ wa ĩla mboya ya Mwĩaĩi, Yesũ watũmanyĩisye kũvoyaa atĩĩ: “Ũtũekee naĩ sitũ.” (Luka 11:2-4) Na kwoou ĩla Ngai watũekea mavĩtyo maitũ vayĩthĩawa vata wa kũendeea kũmaeka matũthĩny’e kĩlĩko. Ĩndĩ kwaekai twone vatonyeka ata Ngai atũekee. w16.12 1:1-3
Wakelĩ, Matukũ 22, Mwei wa 5
Ala mavikĩlaa mwĩĩ malilikanaa maũndũ ma mwĩĩ.—Alo. 8:5.
Waĩ ũndũ wa vata Aklĩsto ma Lomi meyĩosye mamanye ilĩko syoo syalũmĩte maũndũnĩ meva. Mo no methĩwe mendete mũno kana masumbĩkĩtwe nĩ “maũndũ ma mwĩĩ”? O naitũ twĩ na vata wa kwĩyĩosya. Nĩ maũndũ meva twendete mũno, na nĩ kyaũ tũneeneaa mavinda maingĩ? Nĩ ũndũ wĩva twonaa wĩ wa vata? Amwe meyĩosya no methĩe kaĩ kĩla mendete mũno nĩ kũsama mbinyu syĩ kĩvathũkany’o, kwanakavya nyũmba syoo, kũmantha mĩsono myeũ ya ngũa, kwĩka mĩvango ya viasala, kũthi kũtembea kũndũ, na maũndũ angĩ ta asu. Maũndũ asu ti mathũku nũndũ nĩ maũndũ andũ mekaa kĩla mũthenya. Kwa ngelekany’o, ĩvinda yĩmwe Yesũ nĩwaseũvisye mbinyu, na ve ĩvinda Vaulo weeie Timotheo anyusae “mbinyu nini.” (1 Tim. 5:23; Yoa. 2:3-11) Ĩndĩ mo Yesũ na Vaulo nĩmoonaa ũnywi wa mbinyu taw’o ũndũ ũla mũnene kwoo? Ũsu nĩw’o ũndũ ũla mendete mũno na matindĩaa kũneenea? Aiee. Nata naitũ? Nĩ kyaũ twendete mũno kwĩka? w16.12 2:5, 10, 11